# Anbefalinger for ekstra tilskudd til private barnehager i kommuner med økte kostnader i kommunale barnehager som følge av koronapandemien.

Både kommunale og private barnehager har opplevd ekstraordinære driftsforhold som følge av korona-situasjonen. Eventuelle merkostnader dette har påført de kommunale barnehagene til ordinær drift vil, som følge av finansieringssystemet, ha konsekvenser for tilskuddene til de private barnehagene. Private barnehager vil altså ha krav på økte tilskudd i de kommunene hvor korona-situasjonen har medført netto merkostnader for de kommunale barnehagene. Eventuelle merkostnader til beredskapsbarnehager og tilsynstilbud på kveld og helg i kommunal regi for alle barn i kommunen, er ikke å regne som ordinær drift og skal ikke medtas.

I henhold til forskrift om tilskudd til private barnehager vil kommunale barnehagers regnskap 2020 benyttes til å beregne tilskuddssatser for 2022. Dette medfører at private barnehager i utgangspunktet får kompensasjon for kommunale barnehagers eventuelle netto merkostnader i 2020 i tilskuddet for 2022. PBL og KS er enig om at man bør tilstrebe en høyere grad av samtidig finansiering for koronarelaterte ekstrakostnader og andre særskilte nasjonale eller lokale satsinger på barnehageområdet.

PBL og KS anbefaler at kommunene kartlegger og dokumenterer eventuelle netto merkostnader i kommunale barnehager som følge av korona-situasjonen. Eksempler på merkostnader kan være vikarutgifter, overtid, omdisponeringer av personale fra andre tjenester til kommunal barnehage, renholds- og smittevernkostnader. Både kommuner og private barnehageeiere har fått redusert arbeidsgiveravgift eller kompensasjonstilskudd for arbeidsgivere med nullsats som en del av statlige tiltakspakker. Den reduserte kostnaden eller inntekten dette medfører bør derfor inngå i beregningen av kommunens netto merkostnader i 2020.

Når det gjelder et eventuelt avvik mellom anslått lønns- og prisvekst og faktisk lønns- og prisvekst er usikkerheten stor. Regjeringen har lagt til grunn at forventet lønns- og prisvekst vil bli lavere enn forutsatt i beregningen av tilskudd til kommuner og private barnehager i 2020. Denne kostnadsreduksjonen mener Staten bidrar til å delfinansiere kommunenes merkostnader i forbindelse med koronapandemien. En eventuell lavere lønns- og prisvekst enn forutsatt i tilskuddene for 2020 vil også kunne bidra til økt økonomisk evne til å håndtere merkostnader i private barnehager. PBL og KS anbefaler likevel at man forholder seg til opprinnelig fastsatt kommunal deflator for 2020. Det anbefales altså ikke å justere tilskuddet for 2020 basert på nye anslag for kommunal deflator i revidert nasjonalbudsjett. Et eventuelt feilanslag vil få konsekvenser for tilskudd til private barnehager i 2021 og 2022. Et eventuelt ekstra tilskudd i 2020 baseres på faktiske merkostnader og skal derfor ikke justeres for lønns- og prisvekst.

Kommunale barnehagers merkostnader som følge av korona-situasjonen i perioden mars – juni 2020 dokumenteres og benyttes til å beregne egne tilskuddssatser. Kommunene skal benytte standardisert beregningsmetode hvor det beregnes egne tilskuddssatser per heltidsplass, hhv. over og under tre år. PBL og KS anbefaler å benytte vår felles mal i dette arbeidet. For å komme frem til tilskuddssatsene skal kommunene legge til grunn det barnetall i kommunale barnehager som ble benyttet i beregningsgrunnlaget for tilskuddssatser for 2020.

Utbetaling av ekstra tilskudd til den enkelte private barnehage skjer med bakgrunn i det rapporterte barnetall som ligger til grunn for det ordinære tilskuddet i tilsvarende periode. Dersom kommunen har gitt andre økonomiske støtteordninger til private barnehager som følge av koronapandemien, skal dette trekkes fra ved beregning av ekstra tilskudd.

Kommunale barnehagers netto merkostnader som kompenseres private barnehager i 2020, gjennom egne ekstraordinære tilskuddssatser, skal ikke tas med i beregningsgrunnlaget for tilskudd i 2022.

Dokumentasjonen av de kommunale barnehagenes merkostnader må være av en slik art og omfang at private barnehager settes i stand til å påse at beregningsgrunnlaget for 2022 er korrekt når kompensasjon for kommunale barnehagers netto merkostnader 2020 og beregningsgrunnlag 2022 ses i sammenheng. PBL og KS anerkjenner at det ikke vil være mulig å fastslå eksakte faktiske mer- og mindrekostnader i kommunale barnehager som følge av pandemien per nå og at det derfor må påregnes justeringer fram mot tilskudd for 2022.